A BIZOTTSÁG HATÁROZATA
(2007. február 16.)
a 2002/99/EK irányelv alapján alternatív azonosító jelre vonatkozó részletes szabályok megállapításáról
(az értesítés a C(2007) 422. számú dokumentummal történt)
(EGT vonatkozású szöveg)
(2007/118/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 4. cikke (1) bekezdésének második albekezdésére,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (2) és különösen annak 23. cikke (1) bekezdésének g) pontjára,
mivel:
(1)
A 2002/99/EK irányelv megállapítja azokat a feltételeket, melyek biztosítják, hogy az élelmiszer-ipari vállalkozók nem okozzák az állatokra nézve fertőző betegségek elterjedését az állati eredetű termékek Közösségen belüli termelésének, feldolgozásának és forgalmazásának egyik szakaszában sem. E célból nem csupán a betegséget kiváltó kórokozó hatástalanítására irányuló, a betegséghez kapcsolódó különböző kezeléseket sorolja fel, hanem mindenekelőtt előírja e korlátozás alá tartozó termékek különleges jelölését.
(2)
Mindazonáltal az irányelv lehetőséget nyújt alkalmazása során különleges szabályok megállapítására is, beleértve a különleges azonosító jel létrehozását abban az esetben, amikor a hús forgalomba hozatalát állat-egészségügyi okokból nem engedélyezik.
(3)
A 2005/94/EK irányelv és különösen annak 23. cikke (1) bekezdésének g) pontja előírja, hogy a védőkörzetekben található gazdaságokból származó baromfihús nem kerülhet a Közösségen belüli vagy nemzetközi kereskedelmi forgalomba. Emiatt az említett húst - amennyiben másképp nem határoznak - a 2002/99/EK irányelv II. mellékletében meghatározott jelöléssel kell ellátni.
(4)
A Newcastle-betegség (baromfipestis) elleni védekezésre irányuló közösségi intézkedések bevezetéséről szóló, 1992. július 14-i 92/66/EGK tanácsi irányelv (3) és különösen annak 9. cikke (2) bekezdése f) pontjának i. alpontja és (4) bekezdésének c) pontja előírja, hogy a védő- vagy megfigyelési körzetekből származó baromfihús ne kerüljön a Közösségen belüli forgalomba és a 2002/99/EK irányelv II. mellékletében meghatározott különleges azonosító jelnek megfelelő jelöléssel legyen ellátva.
(5)
Egyes tagállamok tájékoztatták a Bizottságot, hogy a gazdasági ágazatban a vállalkozók és a fogyasztók csak korlátozott mértékben fogadták el az azonosító jelet. Ennek megfelelően helyénvaló olyan alternatív azonosító jelet biztosítani, melynek elfogadása mellett dönthetnek a tagállamok a 2002/99/EK irányelv II. mellékletében előírt jel helyett. Mindazonáltal az ellenőrzések érdekében fontos, hogy a tagállamok előzetesen tájékoztassák a Bizottságot, ha az alternatív azonosító jel alkalmazása mellett döntenek madárinfluenza vagy Newcastle-betegség (baromfipestis) kitörése esetén.
(6)
Az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (4) előírja az egyes állati eredetű húsok forgalomba hozatalakor alkalmazandó azonosító jelölés használatát.
(7)
A 853/2004/EK, 854/2004/EK és a 882/2004/EK európai parlamenti és tanácsi rendelet végrehajtására vonatkozó átmeneti szabályok megállapításáról, valamint a 853/2004/EK és a 854/2004/EK rendelet módosításáról szóló, 2005. december 5-i 2076/2005/EK bizottsági rendelet (5) a nemzeti azonosító jel átmeneti használatát írja elő az olyan emberi fogyasztásra szánt állati eredetű termékekre, melyeket csak az előállító tagállam területén lehet forgalomba hozni.
(8)
Az e határozatban előírt alternatív azonosító jelnek egyértelműen megkülönböztethetőnek kell lennie a 853/2004/EK vagy a 2076/2005/EK rendelettel összhangban a baromfihúsra alkalmazandó egyéb azonosító jelektől.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Alternatív azonosító jel
(1) E határozat 2. cikkének alkalmazásában a tagállamok dönthetnek úgy, hogy az e határozat mellékletében meghatározott azonosító jelet (a továbbiakban: az alternatív azonosító jel) használják a 2002/99/EK irányelv II. mellékletében meghatározott különleges azonosító jel helyett.
(2) Azok a tagállamok, melyek alternatív azonosító jel használata mellett döntenek, tájékoztatják erről a Bizottságot az Élelmiszerlánc- és Állat-egészségügyi Állandó Bizottság keretén belül.
2. cikk
Baromfi és tenyésztett vadszárnyas - nemzeti piacra korlátozott - húsának jelölése
A baromfi vagy tenyésztett vadszárnyas húsa - beleértve a darált húst - , a mechanikai úton elválasztott hús, a húskészítmények és/vagy húsipari termékek, melyek nem tesznek eleget a 2002/99/EK irányelv 3. cikkében meghatározott követelményeknek és ennélfogva az érintett tagállam nemzeti piacára korlátozódnak a 2005/94/EK irányelv 23. cikke (1) bekezdésének g) pontjával vagy a 92/66/EGK irányelv 9. cikke (2) bekezdése f) pontjának i. alpontjával és (4) bekezdése c) pontjával összhangban, az alábbiak szerint jelölhetők:
a)
alternatív azonosító jel; vagy
b)
nemzeti jelölés, amennyiben az adott termékeket a 2076/2005/EK rendelet 4. cikkének megfelelő létesítményekben állították elő.
3. cikk
Címzett
Ennek a határozatnak a tagállamok a címzettjei.
Kelt Brüsszelben, 2007. február 16-án.